Мастэрс_2013_(снукер)
Шон Мёрфі — Рыкі Уолдэн
Пры ліку 1:4 у першай партыі Уолдэн пачаў атаку, але, набраўшы толькі 34 балы, няўдала выйшаў на чырвоны шар і дапусціў памылку, а пасля серыі адыгрышаў Мёрфі згуляў плант і пачаў серыю, якая стала клірэнсам у 79 балаў, які дапамог яму адкрыць лік у паядынку. У другім фрэйме праціўнікі доўга не маглі павесці брэйк, а пры ліку 6:13 Шон набраў 37 ачкоў, пасля чаго памыліўся на простым чорным шары, пакінуўшы 43 балы на стале. 30-гадовы Рыкі Уолдэн забіў чырвоны, чорны і апошні чырвоны шары, але таксама памыліўся на простым чорным, які займаў сваю пазнаку, дазволіўшы апаненту забіць чатыры каляровыя шары і падвоіць перавагу ў гульні. 11-ы сеяны турніру дамінаваў у трэцяй партыі і з падыходамі ў 26 і 31 ачко зрабіў лік у матчы 1:2, а ў самым пачатку чацвёртага фрэйма павёў у ліку 35:0, але памыліўся на чырвоным шары пры гульні з рэстам. 30-гадовы Мёрфі зрабіў два выніковыя падыходы да стала, набраўшы 25 і 39 балаў, і лік у матчы да перапынку стаў 3:1 на карысць леташняга фіналіста Мастэрс. У пятай партыі Рыкі Уолдэн здзейсніў няўдала пачатковы ўдар, пасля чаго яго праціўнік пачаў атаку і выканаў тотал-клірэнс у 130 балаў, адарваўшыся ад Рыкі на тры фрэймы. Шон Мёрфі, які з турніраў Трайной кароны не парамагаў толькі на Мастэрс, наблізіўся да поспеху і ў шостым фрэйме, але пры ліку 41:0 дапусціў памылку на складаным чырвоным шары, дазволіўшы свайму праціўніку павесці пераможную серыю і набраць 55 балаў, пакінуўшы на стале толькі чорны шар і скараціўшы адставанне да ліку 2:4. Мёрфі пачаў брэйк у самым пачатку сёмай партыі, але пры ліку 47:0 няўдала выканаў разбой групы чырвоных шароў і вымушаны быў адыгрывацца. Уолдэн у адказ забіў дальні чырвоны шар і павёў зваротную серыю, набраўшы 49 балаў і пакінуўшы адзін чырвоны на стале. Апошні чырвоны шар дастаўся Шону Мёрфі, але пасля гэтага ён не забіў зялёны шар, а Рыкі набраў 20 балаў на каляровых шарах і зрабіў лік 3:4. Пасля серыі адыгрышаў у восьмай партыі Мёрфі забіў плант у сярэднюю лузу, але адразу памыліўся на чорным шары са сваёй пазнакі і аддаў апаненту добрую пазіцыю для атакі, пасля чаго Рыкі Уолдэн набраў 65 ачкоў і зраўняў лік у матчы — 4:4. Пяты сеяны турніру, які прайграў тры партыі запар, забіў дальні чырвоны адразу пасля стартавага ўдару праціўніка ў дзявятым фрэйме, але, набраўшы толькі 6 ачкоў, страціў пазіцыю і няўдала адыграўся, дазволіўшы Рыкі таксама забіць дальні чырвоны шар. Уолдэн павёў серыю, але спыніўся на 20 ачках, а пры ліку 23:6 няўдала выканаў дальні ўдар па чырвонаму шару і аддаў пазіцыю Шону, які выканаў дзве паспяховыя атакі ў 43 і 38 балаў і зноў выйшаў наперад у паядынку — 5:4. У дзясятай партыі Мёрфі зноў здолеў пачаць атаку з дальняга чырвонага шара, але пры ліку 16:0 памыліўся на чорным шары, які займаў сваю пазнаку, на што Уолдэн адказаў зваротным падыходам у 14 балаў, памыліўшыся на чырвоным шары, які ён спрабаваў забіць з борту. Шон Мёрфі з графства Эсэкс атрымаў пазіцыю для брэйка і набраў 44 ачкі, пасля чаго памыліўся на простым чорным шары, пакінуўшы на стале толькі 43 ачкі пры ліку 60:14. Рыкі Уолдэн забіў чырвоны і чорны шары, пасля чаго паставіў праціўніку снукер на апошнім чырвоным, прымусіўшы Шона памыліцца, і атрымаў неабходныя 4 штрафныя ачкі. Пасля гэтага ён забіў апошні чырвоны і ружовы і спрабаваў дамагчыся перагулёўцы чорнага шара, бо пры забіцці ўсіх каляровых шароў Уолдэнам лік у фрэйме станавіўся роўным. Рыкі забіў жоўты, зялёны і руды шары, а пры ліку 42:60 і спробе адыграцца ад сіняга шара закрануў чорны шар кашуляй і абвясціў аб гэтым фоле, які не заўважыў рэферы, атрымаўшы сем ачкоў штрафу. Такім чынам, перамога дасталася Шону Мёрфі, які забіў сіні шар з дальняй дыстанцыі і зрабіў лік 6:4 на сваю карысць. Пасля матча Шон з павагай адзначыў сумленны ўчынак свайго саперніка, пры чым толькі напярэдадні спаборніцтва ён зварачваў увагу на кантраст паміж адсутнасцю сумленнай гульні ў футболе ў параўнанні з снукерам. Англічанін у шосты раз у кар'еры і ў другі раз запар выйшаў у чвэрцьфінал турніру Мастэрс, а яго праціўнікам у чвэрцьфінале стаў шатландзец Джон Хігінс, якога Шон абыграў на Мастэрс 2012 года ў паўфінальным матчы.